Dómsmálaráðherra segir að málþóf á Alþingi í vetur hafi komið í veg fyrir afgreiðslu frumvarps sem hefði gert lögreglu auðveldara að rannaka skipulagða brotastarfsemi. Hann tekur undir með saksóknara að nauðsynlegt sé að lengja þann tíma sem úrskurða megi fólk í gæsluvarðhald meðan mál eru rannsökuð.
Lengd gæsluvarðhaldsúrskurða í rannsóknum á skipulagðri brotastarfsemi er til skoðunar í dómsmálaráðuneytinu. Ráðherra segir að litið verði til nágrannaríkjanna í þessum efnum. Málþóf alþingismanna hafi komið í veg fyrir afgreiðslu frumvarps sem hefði auðvelda lögreglu rannsóknir á skipulagðri brotastarfsemi.
Fram kom í máli Huldu Elsu Björgvinsdóttur, sviðsstjóra ákærusviðs lögreglunnar á höfuðborgarsvæðinu, á blaðamannafundi á fimmtudag að íslensk löggæsluyfirvöld sitji ekki við sama borð og erlendar systurstofnanir þegar kemur að rannsókn skipulagðrar glæpastarfsemi. Gæsluvarðhald á rannsóknarstigi mála megi hér að jafnaði ekki vara lengur en í tólf vikur. Jón Gunnarsson dómsmálaráðherra tekur undir með Huldu Elsu að tólf vikur séu of skammur tími.
Já, ég tek undir það. Við erum með frumvarp tilbúið sem gefur lögreglu víðtækari rannsóknarheimildir sem eru nauðsynlegar í þessu samhengi líka. Það eiginlega komst ekki inn í þingið út af öllu málþófinu sem er búið að vera þar í vetur og litlum afköstum þingsins. Það mun þá verða lagt fram strax í haust. Svo tengist þetta líka þessum gæsluvarðhaldsúrskurðum sem í þessum alvarlegri og stærri málum þarf að endurskoða. Við verðum að taka þessi skilaboð mjög alvarlega. Skýrslur sem hafa komið um skipulagða brotastarfsemi á Íslandi á undanförnum árum, segja okkur það svart á hvítu hver vöxturinn er í þessu og ábendingar okkar nágrannalanda, Norðurlandanna lögregluyfirvalda þar, er mjög skýrar í þessum efnum. - Hvað ætti gæsluvarðhaldsúrskurður að geta orðið langur? Ég ætla eki að koma inn á það sérstaklega í þessu viðtali. Við erum núna í úttekt einmitt á því hvernig þetta er í nágrannalöndum okkar og erum að reyna að spegla okkur inn í það umhverfi.
Dómsmálaráðherra segir að málþóf á Alþingi í vetur hafi komið í veg fyrir afgreiðslu frumvarps sem hefði gert lögreglu auðveldara að rannaka skipulagða brotastarfsemi. Hann tekur undir með saksóknara að nauðsynlegt sé að lengja þann tíma sem úrskurða megi fólk í gæsluvarðhald meðan mál eru rannsökuð. 